Λευτέρης Καρχιμάκης

Ο Λευτέρης Καρχιμάκης είναι Έλληνας νομικός, πολιτικός επιστήμονας και πολιτικός.

 Βιογραφικά στοιχεία 
Γεννήθηκε το 1995 στην Αθήνα με καταγωγή από τη Σητεία της Κρήτης και τα Δολιανά Αρκαδίας.

Σπούδασε στη Νομική Σχολή του Εθνικού και Καποδιστριακού Πανεπιστημίου Αθηνών, ενώ είναι και κάτοχος μεταπτυχιακού τίτλου σπουδών στις πολιτικές επιστήμες από το Πανεπιστήμιο του Λέιντεν, στη Χάγη της Ολλανδίας, στο οποίο και δίδαξε ως Λέκτορας και υποψήφιος διδάκτωρ.

Έχει εργαστεί ως νομικός στον ελληνικό ιδιωτικό τομέα, καθώς και στη Μόνιμη Αντιπροσωπεία της Ελλάδας στα Ηνωμένα Έθνη, ενώ ως πολιτικός ερευνητής εργάστηκε στη Βιβλιοθήκη του Κογκρέσου των Ηνωμένων Πολιτειών, η οποία βρίσκεται στην Ουάσινγκτον.

Στις 7 Απριλίου 2024 ανακοινώθηκε από το ΠΑ.ΣΟ.Κ. – ΚΙΝ.ΑΛ. ως υποψήφιος Ευρωβουλευτής στις Ελληνικές ευρωεκλογές 2024. Κατέλαβε την πρώτη θέση συνολικά στην Περιφερειακή Ενότητα Λασιθίου με 5.050 ψήφους και την πρώτη θέση μεταξύ των υποψηφίων του ΠΑ.ΣΟ.Κ. – ΚΙΝ.ΑΛ. στη Δυτική Αθήνα με 4.520 ψήφους, χωρίς όμως να καταφέρει να εκλεγεί στο Ευρωπαϊκό Κοινοβούλιο.

Στις 21 Οκτωβρίου 2024, ανέλαβε τη θέση του «Συντονιστή Ομάδας Προγράμματος» του ΠΑ.ΣΟ.Κ. – ΚΙΝ.ΑΛ., μετά την επανεκλογή του Νίκου Ανδρουλάκη ως προέδρου στις Εσωκομματικές εκλογές ΠΑΣΟΚ - Κινήματος Αλλαγής 2024 και τον εσωτερικό ανασχηματισμό που ανακοίνωσε.

 Προσωπική ζωή 
Είναι γιος του πρώην βουλευτή του ΠΑ.ΣΟ.Κ. Μιχάλη Καρχιμάκη και της Μαρίας Ταλιούρη. Έχει έναν αδερφό. Εξ αγχιστείας θείος του είναι ο επίσης πρώην βουλευτής του ΠΑ.ΣΟ.Κ., Χρήστος Παπουτσής.

 Παραπομπές 

Κατηγορία:Έλληνες πολιτικοί επιστήμονες
Κατηγορία:Πολιτικοί του ΠΑΣΟΚ